**ДО**

**Г-Н ИВАН ШИШКОВ**

**МИНИСТЪР НА**

**РЕГИОНАЛНОТО РАЗВИТИЕ**

**И БЛАГОУСТРОЙСТВОТО**

**СЪГЛАСУВАЛ:**

**Г-ЖА ДЕСИСЛАВА ГЕОРГИЕВА**

**ЗАМЕСТНИК-МИНИСТЪР НА**

**РЕГИОНАЛНОТО РАЗВИТИЕ**

**И БЛАГОУСТРОЙСТВОТО**

**ДОКЛАД**

**от Кристина Цалова,**

**директор на дирекция**

**„Технически правила и норми“**

**ОТНОСНО:** Публикуване за обществено обсъждане на проект на Наредба за съдържанието, условията и реда за създаване и поддържане на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи (Наредбата)

**УВАЖАЕМИ ГОСПОДИН ШИШКОВ,**

В Министерството на енергетиката (МЕ) е разработен проект на Наредба за съдържанието, условията и реда за създаване и поддържане на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи. Проектът на нормативния акт е придружен от мотиви, изготвени от МЕ.

Проектът на Наредба е разработен в изпълнение на § 23 (1) от Преходните и заключителни разпоредби към Закона за изменение и допълнение на Закона за кадастъра и имотния регистър (ЗИД ЗКИР) (ДВ, бр. 41 от 2019 г., в сила от 22.08.2019 г.). Наредбата се издава съвместно от министъра на енергетиката и министъра на регионалното развитие и благоустройството.

Проектът на нормативния акт е съгласуван предварително с Агенцията по геодезия, картография и кадастър (писмо с вх. № 90-05-13-(3) от 13.01.2023 г.) и с Дирекцията за национален строителен контрол (писмо с вх. № 90-05-13-(4) от 19.01.2023 г.), както и с дирекция „Правна“ в МРРБ.

Проектът предвижда специализираните карти и регистри да се създават и поддържат от операторите на електропреносната и на електроразпределителните мрежи. Тези дружества може да възлагат и на правоспособни лица по чл. 16 от Закона за кадастъра и имотния регистър набирането и поддържането в актуално състояние на специализирани данни за енергийните обекти и съоръжения.

Операторите на електропреносната и на електроразпределителните мрежи ще предоставят публичен достъп до специализираните карти, регистри и информационните системи за извършване на справки и проверки, както и за получаване на специализирани данни, които набират. В проекта на Наредба е предвидено достъпът до данните да се осъществява по електронен път.

С писмо № 90-05-13-(7) от 10.02.2023 г. МЕ информира МРРБ, че наредбата следва да се качи за обществени консултации на електронните страници на МЕ и МРРБ, и на портала за обществени консултации на Министерския съвет.

Наредбата се процедира от водещото ведомство МЕ и е качена за обществени консултации на страницата на МЕ на адрес:

<https://www.me.government.bg/news/ministerstvoto-na-energetikata-predlaga-za-obshtestveno-obsajdane-proekt-na-naredba-za-sadarjanieto-usloviyata-i-reda-za-sazdavane-i-poddarjane-na-specializiranite-karti-i-registri-na-energiinite-obekti-3141.html> , както и на портала за обществени консултации на Министерския съвет:

<https://www.strategy.bg/PublicConsultations/View.aspx?lang=bg-BG&Id=7417>

**УВАЖАЕМИ ГОСПОДИН МИНИСТЪР,**

Въз основа на изложеното моля с настоящия доклад да одобрите публикуването на електронната страница на МРРБ проект на Наредба за съдържанието, условията и реда за създаване и поддържане на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи, както и мотивите за разработването на нормативния акт.

**ПРИЛОЖЕНИЕ**:

1.Проект на Наредба за съдържанието, условията и реда за създаване и поддържане на специализираните карти и регистри на енергийните обекти и съоръжения, собственост на операторите на електропреносната и на електроразпределителните мрежи (предоставен от МЕ).

2. Мотиви (предоставени от МЕ).

**КРИСТИНА ЦАЛОВА**

**ДИРЕКТОР**

***Формат на електронен подпис: .p7s***